text: Lastbilchauffør dræbt i ulykke på E45
  08 oktober 2018 kl. 15.53
  Mindst én person omkommet og to kvæstet i alvorlig ulykke på Sønderjyske Motorvej.
  Opdateret:
  En alvorlig ulykke kostede mandag eftermiddag en lastbilchauffør livet på Sønderjyske Motorvej. Yderligere to er kvæstet og kørt på hospitalet. Deres tilstand kendes ikke.
  Ifølge TV SYD's reporter på stedet involverer ulykken tre lastbiler og en personbil, som er blevet klemt mellem to lastbiler.
  Politiets indsatsleder, Christian Lehmann, fortæller TV SYD's reporter på stedet, at ulykken skete, da en lastbil kørte op bag i en holdende lastbil, som blev skubbet ind i en personbil, der igen blev skubbet op i en holdende lastbil. Det er chaufføren i den bagerste lastbil, der er omkommet ved ulykken.
  Ulykken er sket lige nord for afkørsel 68 Vojens i sydgående retning – nord for det uheld, der har spærret E45 ved afkørsel 69 Haderslev S siden klokken otte mandag morgen. Ifølge Christian Lehmann skete ulykken i forbindelse med kødannelsen fra det uheld, der skete på motorvejen tidligere på dagen.
  Motorvejen er spærret helt i sydgående retning på grund af ulykken, og overhalingssporet i nordgående retning er også afspærret på grund af ulykken.
  Politiets indsatsleder beskriver situationen på motorvejen som ”kaotisk”, og han forventer, at motorvejen tidligst genåbnes mellem klokken 22 og 23 i aften.
  Politiet opfordrer bilister til at vælge ”alternative” ruter.
  
  
  